**Проектът на Закон за бюджета на НЗОК за 2025 г. застрашава живота и здравето на стотици хиляди пациенти**

Приетият на първо четене проект на Закон за бюджета на НЗОК за 2025 г. от Комисията по бюджет и финанси и Комисията по здравеопазване поставя под риск живота и здравето на стотици хиляди български пациенти с хронични заболявания като **диабет, артрити, възпалителни чревни заболявания, хепатит, болест на Паркинсон, множествена склероза и много други.**

В пълно противоречие на нарастващите нужди от ефективно лекарствено лечение, народните представители приеха на първо четене проект на Закона за бюджета на НЗОК за 2025 г., в който средствата за лекарства за домашно лечение, които се изписват по протокол, са орязани с цели 15 млн. лв. спрямо предходната версия на законопроекта.

В условията на демографска криза и нарастващ брой на диагностицираните пациенти с хронични заболявания, нуждата от адекватно лечение става все по-критично важна. Когато пациенти губят работоспособност, това са хиляди часове загубени възможности за обществото, за икономиката, за семействата им.

Достъпът до жизненоважни лекарства е от съществено значение за контрола на тези заболяванията и осигуряването на възможност тези хора, повечето от които са в трудоспособна възраст, да упражняват своите права и задължения в обществото, както и да имат очаквания принос към икономиката на държавата.

Същевременно, при пълна липса на прозрачност и обществени консултации, изненадващо за всички, броят на основните групи лекарства, финансирани от бюджета на НЗОК нараства от три през 2024 г. на пет през 2025 г.

Уважаеми властимащи и народни представители, с какви аргументи при 15% средно увеличение на средствата за всички групи лекарства, единствено в групата на лекарствата, изписвани по протокол, планираното увеличение е в размер на 8,5% процента? Как това съответства на данните на НЗОК, че за периода 2020-2024 г. кумулативният ръст на нетните разходи за същата тази група лекарствата, изписвани по протокол, възлиза на 14%?

Дефицитът на планираните средства в тази конкретна група лекарства е явен и всички разбираме, че това застрашава достъпа до лечение на стотици хиляди пациенти с хронични заболявания, които съставляват значителна част от здравноосигурените лица в България.

**Докога фармацевтични компании ще компенсират разликата между стойността на приложените лекарствени продукти, и средствата за здравноосигурителни плащания, предвидени в бюджетите на НЗОК?**

Призоваваме всички отговорни институции да преразгледат и коригират бюджета на НЗОК, специално в групата на лекарствата за домашно лечение, изписвани по протокол. Настояваме за справедлив подход на разпределение на средствата за лекарствено лечение, така че да се гарантира равноправен достъп до лечение за всички български пациенти.

За повече информация: Анета Драганова, тел.: +359 87 630 3400